google/wiki40b huggingface dataset:
Diggin' in the Crates Crew

קריירה

Lord Finesse שהפיק שירים להנוטוריוס בי.איי.ג'י. ולד"ר דרה, היה מסתובב ברחבי ניו יורק ועושה באטלים עם ראפרים מקומיים ובהם לרוב הוא ניצח.הוא היה עושה סקיצות עם חברו הטוב Diamond D . בתחילת הדרך Diamond D היה די ג'יי במועדוני לילה ובין היתר הוא היה משתתף בתחרויות די ג'יי, שבתחרויות אלו הוא פגש את Showbiz.
ב-1990 הוציא לאור Lord Finesse את האלבום Funky Technician . האורח היחידי באלבום היה A.G שיותר מאוחר הפך להיות חלק מההרכב .D.I.T.C.
המפיקים באלבום היו:די ג'יי פרמייר, Diamond D ,Showbiz ו-DJ Mike Smooth . האלבום לא זכה להצלחה מסחרית אבל קיבל ביקורות מעולות ועשה הרבה רעש במחתרת. בעקבות ההצלחה המחתרתית Lord Finesse הרכיב את ההרכב .D.I.T.C.שכללה בהתחלה את:A.G ,Diamond D ,Showbiz.,Fat Joe ו-Buckwild ויותר מאוחר הצטרפו להרכב O.C. ו-Big L.
משנת 1997 התחילו ההרכב לעבוד על האלבום D.I.T.C. Worldwide (כש-Big L עוד היה בחיים). ההרכב חתם בטומי בוי רקורדס והם התחילו להקליט חומרים לאלבום. 
שבוע לפני שהאלבום יצא לאור רשמית Big L נרצח ועשו בו כמה שינויים אחרונים, הם הוסיפו שיר Tribute לכבודו של Big L והוסיפו וורסים של Big L לתוך שירים שונים באלבום, כדי לתת כבוד לחבר שלהם.
האלבום ראה הצלחה קטנה, אך התקבל בצורה טובה  על ידי המעריצים והמבקרים.
באלבום הם ארחו את:Milano ,Cuban Link ,Armageddon ,KRS-One ואת ביג פן שמת שבועיים לפני שהאלבום יצא.
עמוד פוקאס

מבנה

העמוד הוא עמוד שיש לבן קורינתי שנעשה בו שימוש משני. גובה העמוד 13.6 מטרים, והוא נחצב במאה השנייה ונלקח ממקומו המקורי והובא אל הפורום. במקור עמד בראש העמוד פסלו של דיוקלטיאנוס. כתובת המקדישה את העמוד לדיוקלטיאנוס הוסרה, ובמקומה נכתבה כתובת המנציחה את פוקאס.
במקור היו יסודות העמוד העשויים אבנים אדומות מתחת לפני הקרקע. כיום נמצא המבקר בפורום נמוך מיסודות העמוד בשל החפירות הארכאולוגיות והשבת מפלס הויה סאקרה לגובהו כפי שהיה בתקופת הקיסר אוגוסטוס.
בראש העמוד עמד פסלו המוזהב של הקיסר, אולם זה הוסר עד מהרה כאשר באוקטובר 610 הקיסר (שבעצמו עלה לשלטון לאחר שקשר נגד הקיסר הקודם) נתפס, עונה, ובותר לחלקים.
לא ברורה הסיבה בעטייה הוחלט שיעמד העמוד לזכר הקיסר. אף כי הקיסר ידוע בכך ש"תרם" רשמית את הפנתאון לאפיפיור בוניפקיוס הרביעי אשר הקדיש אותו ככנסייה לכל הקדושים (מאוחר יותר, בימי הביניים הוקדשה הכנסייה גם למרים אם ישו, לא ברור אם העמוד הוקם מסיבה זו).
בשל מיקומו של העמוד הבודד במרכז הפורום, זכה העמוד לתיאורים רבים בציורים, תחריטים ותבליטים החל מימי הביניים, ובעיקר במאה ה-18, והפך, למעשה, לסמל הריסות הפורום.
המדליה המלכותית

היסטוריה

הפרס נוצר על ידי ג'ורג' הרביעי והוענק לראשונה ב-1826. בתחילה הוענקו שתי מדליות, שתיהן עבור התגלית החשובה ביותר בשנה הקודמת, תקופה שהוארכה אחר כך לחמש שנים ומאוחר יותר קוצרה לשלוש שנים. שיטת חלוקה שנתמכה גם על ידי ויליאם הרביעי, וגם על ידי המלכה ויקטוריה, ששינתה את התנאים ב-1837, כך שניתן היה לזכות במדליה המלכותית גם בגין הישגים במתמטיקה, אם כי רק כל שנה שלישית. התנאים שונו שוב ב-1850, ואז נקבע כי:
המדליות המלכותיות יוענקו כל שנה עבור התרומות החשובות ביותר לקידום הידע על הטבע, שפורסמו במקור באחד מהשטחים שבריבונות הוד מלכותה בתוך פרק זמן שלא יעלה על עשר שנים ולא יפחת משנה מתאריך קבלת הפרס, מותנה, כמובן, באישורה של הוד מלכותה. בהענקת המדליות המלכותיות, תינתן אחת באחד משני התחומים העיקריים של הידע על הטבע
— אתר החברה המלכותית
בשנת 1965 נעשה שינוי, שנשמר עד היום, באופן חלוקת המדליות, כך שכל שנה מחלק המונרך שלוש מדליות על פי המלצות מועצת החברה המלכותית. בשל הטבע הדואלי של הפרס (המכסה גם את מדעי הפיזיקה וגם את הביולוגיה) נבחרים הזוכים בפרס על ידי שתי ועדות שונות. מזמן יסוד הפרס ב-1826, נכון ל-2008, חולק הפרס 405 פעמים.
יאו יבואה

מנצ'סטר סיטי

יבואה הגיע אל מחלקת הנוער של מנצ'סטר סיטי מהפרמייר ליג בשנת 2014 מאקדמיית רייט טו דרים הגאנאית.

ההשאלה לליל

ב-14 באוגוסט 2015 הושאל יבואה לליל מליגת העל הצרפתית למשך עונה אחת. יבואה שיחק בעיקר בליל II, קבוצת המילואים של המועדון. ב-25 באוקטובר ערך יבואה את הופעת הבכורה שלו בקבוצה הראשונה של המועדון, כשנכנס כמחליף בדקה ה-75 בהפסד 2-1 לאולימפיק מרסיי במסגרת המחזור ה-11 בליגה. בסך הכל ערך יבואה שלוש הופעות ליגה במדי הקבוצה הראשונה של המועדון.

ההשאלה לטוונטה

ב-21 ביולי 2016 הושאל יבואה לטוונטה מליגת העל ההולנדית למשך עונה אחת. ב-14 באוגוסט ערך יבואה את הופעת הבכורה שלו במועדון, כששיחק 90 דקות בהפסד 2-0 לפיינורד במסגרת המחזור השני בליגה. ב-27 באוגוסט הבקיע יבואה את שער הבכורה של במועדון, שער בדקה ה-36 בניצחון 3-1 על ספרטה רוטרדם במסגרת המחזור הרביעי בליגה. יבואה ערך 26 הופעות ליגה במועדון, בהן הבקיע שני שערים.

קריירה בינלאומית

יבואה זכה בתואר השחקן המצטיין בגביע אפריקה לאומות עד גיל 20 לשנת 2015, בו הבקיע שני שערים. בנוסף, ערך יבואה ארבע הופעות והבקיע שני שערים במדי נבחרת גאנה עד גיל 20 בגביע העולם עד גיל 20 לשנה זו.
ב-26 באוגוסט 2016 זומן יבואה לראשונה לסגל נבחרת גאנה הבוגרת לקראת המשחק נגד נבחרת רואנדה במסגרת מוקדמות גביע אפריקה לאומות 2017 ומשחק הידידות נגד נבחרת רוסיה. הוא ישב לראשונה על ספסל הנבחרת במשחק נגד נבחרת רוסיה, אך לא זכה לדקות משחק.
כוח הקצב

העונה הראשונה

בעונה זו להקה בשם כוח הקצב עוזרת לילדים (שמאותתים במראה באמצעות השתקפות השמש) לפתור בעיות בעזרת שיר. כשהשיר מוכן "הצ'יקיבובומבום" מתחילה לפעול.

העונה השנייה

עונה זו דומה מאוד לראשונה והיא מביאה את כוח הקצב לבמה (בשונה מהעונה הראשונה שמביאה אותם למסך לבן).

העונה השלישית

בעונה זו מצטרף אויבם של כוח הקצב "קאפופו". קאפופו רוצה להפוך את חבורת "כוח הקצב" ל"כוח העצב" ולגנוב את הלב של הצ'יקיבובומבום. בתחילת כל פרק בעונה השלישית מטיל קאפופו כישופים רעים אך כוח הקצב מערימים עליו. בסוף כל פרק קאפופו מתחפש במטרה להתקרב ללב של הצ'יקיבובומבום. בתחילה החבורה לא מזהה אותו, אך בהמשך הם מגלים את זהותו.
רומליה המזרחית

היסטוריה

רומליה המזרחית השתרעה בתראקיה הצפונית והקיפה את השטח המישורי שבעמק הנהר מריצה וקטע משפלת חוף הים השחור, בין הרי הבלקן מצפון, הרי רודופי מדרום-מערב והרי ילדז (Yıldız Dağları - "הרי הכוכב") מדרום-מזרח. השם "רומליה המזרחית", ולא תראקיה הצפונית, ניתן לישות בעקבות התעקשותם של נציגי בריטניה בקונגרס ברלין, והתבסס על שמה העות'מאני של תראקיה.
בעקבות המלחמה הסכימה רוסיה לחוזה סאן סטפנו שנחתם ב-3 במרץ 1878. בהסכם זה הכירו העות'מאנים באוטונומיה של בולגריה על רוב תראקיה, אך הוא בוטל ארבעה חודשים בלבד לאחר מכן בקונגרס ברלין. לפי סעיף 13 להסכמות קונגרס ברלין, הוענקה לרומליה המזרחית אוטונומיה מנהלית במסגרת האימפריה העות'מאנית, שהמשיכה להיות הריבון באזור. המושל הכללי במחוז היה נוצרי אשר מונה על ידי השלטון העות'מאני בהסכמת מעצמות אירופה. כעשרים כפרים של מוסלמים-בולגרים (פומקים) בהרי רודופי סירבו להכיר בריבונותה של רומליה המזרחית, והקימו את הרפובליקה הפומקית. 
ב-6 בספטמבר 1885 סופחה רומליה המזרחית לבולגריה ושנה לאחר מכן הכירו בכך גם העות'מאנים, ולפי חוק מינה הסולטאן את "נסיך בולגריה" כמושל הכללי של רומליה המזרחית. ה-6 בספטמבר היה ליום חגה הלאומי של בולגריה. במקביל שבו כפרי הרפובליקה הפומקית והצטרפו לאימפריה העות'מאנית. 
על פי הסכם בוקרשט (1886), שסיים את מלחמת בולגריה-סרביה (1885), נקבע שרק נסיך בולגרי יוכל להיות מושל רומליה המזרחית. בשנת 1908 הוכרז על איחוד רומליה המזרחית עם נסיכות בולגריה באופן רשמי, וזמן קצר אחרי כן הוכרז על הקמת ממלכת בולגריה.
מקס הופמן

ביוגרפיה

הופמן נולד בעיר הומבורג שבממלכת פרוסיה (כיום גרמניה), כבנם של יוליוס ושרלוט הופמן, אביו היה מנהל בית המשפט המחוזי. הוא למד באקדמיה הצבאית של הצבא הפרוסי, והתגייס לצבא בשנת 1887. הוא נחשב כמומחה בכל הקשור בענייני האימפריה הרוסית. הוא בילה שישה חודשים ברוסיה כמתורגמן, ולאחר מכן שרת חמש שנים באגף הרוסי של המטכ"ל, וסייע בתכנונה של "תוכנית שליפן". בשנת 1904 נשלח לייעץ ללצבא היפני הקיסרי במלחמתו נגד רוסיה. על פי המסופר באחת הפעמים לא נתן לו גנרל יפני לצפות מעל גבעה בתמרוני הצבא היפני, הופמן הזועם הטיח בו: "אתה צהוב עור, הנך חסר תרבות אם לא תתן לי ללכת לגבעה ההיא". לאחר מכן חזר לגרמניה, והמשיך לעבוד על הפלישה המתוכננת לרוסיה במסגרת תוכנית שליפן. ביומניו הוא טוען שגנרל רוסי הציע למכור לו מידע מודיעיני רב ערך, אולם ממשלת גרמניה סרבה לתת תקציב לכך.
בשנת 1914 מונה לקצין המבצעים הראשי של הארמייה השמינית, שהוצבה בפרוסיה המזרחית. עם פרוץ מלחמת העולם הראשונה הציע הופמן למפקדו מקסימיליאן פון פריטוויץ תוכנית מלקחיים שתשמיד את הצבא הרוסי באזור. אולם פריטוויץ לא רצה לשמוע על כך, ונצמד להוראות שקיבל, לעכב את הרוסים ולסגת רק במקרה של השמדה כללית. אולם לאחר קרב גומבינן הוחלף פריטוויץ בפאול פון הינדנבורג ואריך לודנדורף. השניים הקשיבו לעצותיו של הופמן, והובילו את הצבא לניצחונות בקרב טננברג וקרב האגמים המזוריים. אם כי לא ברור באיזו מידה היו התוכניות של הופמן ובאיזו מידה היו של לודנדורף והינדנבורג. בזיכרונותיו טוען הופמן שאת שני הקרבות תכנן בעצמו ללא עזרתם של השניים. הוא הסתכסך קשות עם לודנדורף, וביומנו הוא כותב נגדו ביקורת קשה. לעומת זאת הוא תמך בהינדנבורג, ואף סייע לו להתמנות כיורשו של אריך פון פאלקנהיין.  
כאשר עזבו הינדנבורג ולודנדורף את החזית המזרחית, והפכו למעשה לשליטי הקיסרות, מונה במקומם ליאופולד, נסיך בוואריה, והופמן מונה כסגנו. למרות שבפועל מקבל ההחלטות היה הופמן והנסיך נשמע לו לרוב. הופמן כותב ביומניו על ליאופולד: "ללא ספק הוא נבון... אך רחוק מלהיות כוכב במקצועו... ואי אפשר לראות בו אדם אחראי". הופמן ייצג את גרמניה ב-"חוזה ברסט-ליטובסק", ובהמשך יזם את "מבצע אגרוף" שבמסגרתו פלשו כוחות גרמניים ואוסטרו-הונגריים לאוקראינה. אולם בהדרגה החל לודנדורף, שכאמור היה מסוכסך עמו, לנהל נגדו קמפיין השמצה בו האשים אותו בין היתר שהוא ליברל ומקורב ל-"חוגים יהודיים". לאחר סוף המלחמה חזר לגרמניה, וסייע בהקמת הצבא הגרמני החדש ה-"רייכסווהר". הוא פרש משירות צבאי בשנת 1918, ועיבד את יומניו לספר בשם "The war of lost opportunities" שזכה להצלחה ותורגם למספר שפות.
איש קטלני

תקציר העלילה

ג'ייסון סטילוול הוא תלמיד קראטה בבית ספר לקראטה בלוס אנג'לס אצל אביו, לילה אחד מגיע שליח של תאגיד פשע לאביו של ג'ייסון בבקשה להצטרף אליהם, הוא מסרב ושחקן הרכש של התאגיד, איוון קרשנשקי (ז'אן קלוד ואן דאם) שובר את רגלו של אביו של ג'ייסון, המשפחה עוברת לסיאטל שם לא מצליח ג'ייסון להשתלב בחברה, הוא מתחבר לרקדן ברייקדאנס אפרו אמריקאי שמראה לו את קברו של ברוס לי, בעקבות הצקות חוזרות ונשנות מגיע ג'ייסון לקברו של ברוס לי ומבקש את עזרתו למרבה הפתעתו ברוס לי נענה ורוחו מגיעה ומלמדת את ג'ייסון את סודות הקונג פו. ג'ייסון מתאמן ולבסוף מתמודד נגד איוון ומנצח אותו.

ביקורת

על הסרט נמחתה ביקורת שחלקו למעשה הוא חיקוי של רוקי וקרטה קיד.
ישיבת נתיב התורה

רקע

המוסד הוקם בשנת תשנ"ד (1993) על ידי הרב אברהם וינברג יחד עם הרב לדני, שעזב כעבור זמן קצר, ולאחר זמן קצר הצטרפו אליהם הרב פנחס אלימלך רונס והרב משה בלוי. היא החלה את דרכה בבני ברק, משם עברה ליישוב  קדימה ושנה אחר כך למושב חמד, ובשנת תשנ"ו (ספטמבר 1995) עברה לראש העין שם פעלה כעשר שנים. בשנת תשס"ו (ספטמבר 2005) עברה הישיבה לשכונת עמישב בפתח תקווה. שנה לאחר מכן עזבו הרבנים בלוי ווינברג, ומאז כיהן הרב רונס לבדו בראשות הישיבה. 
ב-י"ד טבת תשע"ה נפטר בפתאומיות ראש הישיבה הרב פנחס רונס זצ"ל והוא בן 54 בפטירתו. בנו הרב משה רונס מנהל כיום את הישיבה.

פעילויות נוספות

בנוסף למסגרת הלימודים התורנית המותאמת לתלמידים אלו, מפעילה הישיבה פעילויות נוספות, שנחשבות לבלתי שגרתיות בעולם הישיבות. באחד ממבני הישיבה פועלת מועדונית לשעות הפנאי. לישיבה חדר מחשבים, מתקני כושר, שולחן סנוקר ומתקנים נוספים. הישיבה מממנת לימודי נגינה לתלמידים מוזיקליים ולמעוניינים מתקיים קורס באנגלית. במסגרת הישיבה יוצאים התלמידים פעמיים בשבוע לחדר כושר, פעם בשבוע למרכז ספורט, ומדי תקופה מתקיימים טיולים אתגריים. תלמידים שעומדים ביעדים חינוכיים והתנהגותיים שמוצבים בפניהם יוצאים פעם בשנה לטיול בן עשרה ימים באירופה. 
הישיבה דואגת לקורסים והכשרות מקצועיות לקידום תעסוקתי של התלמידים. מתקיים בישיבה קורס לכתיבת סת"ם, בעבר תלמידים השתתפו בקורס שחיטה. תלמידים מתאימים משתתפים בקורס גרפיקה ממוחשבת. במקרים מסוימים הישיבה אף דואגת לתלמידים לעבודה בחלק מהיום, כשהם נשארים במסגרת הישיבה בשאר הזמן.
אברהם חלפון

אברהם חלפון (Avram Halfon,‏ 1808–1884), היה בנקאי יהודי ספרדי בנסיכות ולאכיה ולאחר האיחוד עם נסיכות מולדובה, ברומניה.
אברהם חלפון נולד באדריאנופול, שם היה אביו, סולומון חלפון, הבנקאי של המושל העות'מאני המקומי. ב-1829, עברו האב, סולומון חלפון עם בניו אברהם ויוסף נסים, אשתו של אברהם, לאה וילדיהם של אברהם ולאה, רחל ובכור, כל המשפחה עברה לנסיכות ולאכיה. לאברהם נולד בן נוסף, מיכאל, בעת ששהה בעיר בראשוב, בן זה עתיד היה להתחתן ב-1850 עם בתו של הבנקאי היהודי איטלקי ונציאני רפאל סולומון דה קמונדו.
אברהם חלפון ואחיו עזרו כספית למהפכנים הוולאכיים ב-1848. חלפון קיים מערכת יחסים טובה עם מי שעתיד היה להיות הדומניטור הראשון של הנסיכויות הרומניות, אלכסנדרו יואן קוזה וזה מינה אותו ב-1859 להיות גזברו. ב-1864, כשקוזה יצא לקונסטנטינופול, על מנת לקבל את הכרת ואישור השלטון העות'מאני, נלווה אליו גם חלפון.
ב-1866 חתם חלפון בשם קבוצה פיננסית זרה על הלוואה לממשלת רומניה, שהתפרסמה בשם "הלוואת אופנהיימר" ויחד עם "הלוואת שטרן" פתחו בפני ממשלת רומניה את הגישה להון הזר.
חלפון היה במשך שנים רבות קונסול כללי של האימפריה העות'מאנית בבוקרשט.
בנו, סולומון יוסף חלפון המשיך התחום הבנקאות.
גבעת המטוס

גבעת המטוס היא גבעה בגובה 813 מטר מעל פני הים הנמצאת בדרום ירושלים, מדרום לקו הירוק, ליד בית צפאפא וצפונית מערבית למנזר מר אליאס. הגבעה נקראת על שם מטוס פוגה מגיסטר שנפל במקום ב-6 ביוני 1967, ביום השני לקרבות מלחמת ששת הימים וטייסו סגן דן גבעון נהרג. "גבעת המטוס" הוא גם שמו של אתר קראוונים לעולי אתיופיה שהוקם במקום. שטח מתחם הקראוונים הוא כ-170 דונם. גבולות המתחם הם תלפיות בצפון, דרך חברון במזרח, גילה בדרום ובית צפאפא במערב.
במסגרת תוכניות הבנייה בירושלים בעקבות ביטול תוכנית ספדיה, מקדמת העירייה מאז שנת 2007 תוכנית לפינוי הקראוונים הנותרים במקום והקמת שכונה חדשה. בספטמבר 2014 אישרה הוועדה המקומית לתכנון ובנייה בירושלים תוכנית "גבעת המטוס א'" לבניית 2,610 יחידות דיור בשכונה, מתוכם כ-600 יחידות דיור לאוכלוסייה הערבית של בית צפאפא. תוכנית נוספת, "גבעת המטוס ד'" מדברת על הקמת מתחם מלונות לאורך דרך חברון ואזור תעסוקה ושירותים עירוניים לאורך כביש הרכבת. התוכנית אושרה ב–2013 בוועדה המחוזית, אבל מאז הוקפאה. הממשל האמריקאי הביע מספר פעמים את התנגדותו להקמת השכונה בגבעת המטוס, בטענה שיצירת רצף ישראלי מהר חומה ועד לגילה, תנתק את מזרח ירושלים מבית לחם ומדרום הגדה ותחסום אפשרות של רצף טריטוריאלי עתידי למדינה פלסטינית.

היסטוריה

ב-1991 הוקם על הגבעה אתר קרוואנים במטרה לקלוט את גלי העלייה מאתיופיה במבצע משה ובמבצע שלמה וכן לפתור בעיות דיור נוספות. שטח מתחם הקראוונים הוא כ-170 דונם, ועליו הוקמו כ-400 קרוואנים, כשהכוונה הממשלתית הייתה שתוך שנתיים יעברו כולם למבני קבע. במהלך השנים שחלפו לא נבנו במקום מבנים, ורבים לקחו הלוואות וניסו את מזלם בשכונות ובערים אחרות. כיום מוצבים במקום כ-40 קרוואנים המאוכלסים על ידי אזרחים ישראלים שלא מהעדה האתיופית. נכון לשנת 2009, אין סיוע ממשלתי או עירוני במקום, והשכונה לא נמצאת תחת חסותו של מינהל קהילתי או מתנ"ס כלשהו. היחידה הפועלת במקום היא קבוצת נוער המפעילה מועדונית ודואגת לפעילות חינוכית לילדי השכונה.

עתיקות בגבעה

בגבעת המטוס קיימים מספר אתרים ארכאולוגיים ובהם: שרידי מבנים מתקופת בית שני, גת חצובה, כבשן סיד גדול, מערכת מערות תת-קרקעית וכן תעלות קשר ירדניות. קיימת תוכנית לשמר במקום גן ארכאולוגי פתוח.
בסמוך לאתר ניצבת אנדרטה לזכר יהודי אתיופיה שניספו בדרכם לישראל.
רגעי קסם (סדרה)

הסדרה

סדרת דוקו דרמה המיועדת לכל המשפחה המציגה את חייהן של עשר משפחות ישראליות מכל קשת החברה. לסדרה יש 10 פרקים ובכל פרק יש גיבור מרכזי, ילד או ילדה, דרכם הצופה נחשף לחיי היום יום של המשפחה ורגעי הקסם שמלווים אותה, הקריינית בסדרה היא שרון שחל, ואת השיר הנושא של הסדרה מבצעת אסתר רדא.
פרויקט טרוור

היסטוריה

הפרויקט נוסד בשנת 1998 בקליפורניה שבמערב הוליווד על ידי ג'יימס לסנס, פגי רג'יסקי, ורנדי סטון, יוצרי הסרט טרוור, זוכה פרס האקדמיה לשנת 1995. הסרט הוא דרמה קומית אודות נער הומוסקסואל בן 13, אשר נדחה על ידי חבריו בשל נטייתו המינית, והוא מנסה להתאבד. בזמן שהסרט שודר ב-1998 בערוץ HBO האמריקאי, יוצרי הסרט הניחו כי חלק מהצופים הצעירים של הסרט מתמודדים עם משבר דומה לזה של טרוור, והם החלו לחפש קו תמיכה שמספרו יפורסם בזמן שישודר הסרט. אך הם גילו כי קו כזה איננו קיים, ולכן לאחר מכן החליטו להקים בעצמם קו זה, לסיוע בעת משבר לנוער להט"ב.

תמיכה ציבורית בארגון

ידוענים רבים ידועים כתומכים בארגון זה, בהם אדם למברט כריס קולפר, דארן כריס, ג'יימס מרסדן ודניאל רדקליף. ב-10 באוגוסט 2009 אנשי הפרויקט הודיעו כי התקבלה תרומה גדולה מהשחקן דניאל רדקליף, כוכב סדרת הסרטים הארי פוטר. רדקליף הצהיר: "אני שמח מאוד להתחיל את תמיכתי בפרויקט, אשר מציל חיים מדי יום ביומו, באמצעות העבודה הקריטית שלו. זה מצער אותי מאוד לחשוב שבשנת 2009, התאבדות היא הגורם השלישי למוות בקרב בני נוער. וזה הרסני באמת ללמוד על נוער להט"ב אשר נוטים להתאבד בסבירות גבוהה יותר פי ארבעה, מאשר חבריהם ההטרוסקסואלים".

הקו החם

הקו החם הוא שירות חינם חסוי אשר פועל 24 שעות, שבעה ימים בשבוע. היועצים הוכשרו להקשיב ולהבין, מבלי לשפוט. כיום השירות זמין לתושבי ארצות הברית בלבד.
היועצים של הקו החם מציעים גם אתר אינטרנט.

טרוור צ'אט

טרוור צ'אט הוא שירות הניתן בחינם אשר חסוי ומאובטח אשר מאפשר שירותי הודעות מיידיות ברשת, הניתנים על ידי פרויקט טרוור. הצ'אט נועד לסייע לאלו שאינם בסיכון התאבדות.

טרוורספייס

טרוורספייס היא רשת חברתית מקוונת הדומה למייספייס, עבור נוער להט"ב בגילאי 13-24. בני הנוער יכולים ליצור פרופילים אישיים, להתחבר עם צעירים אחרים ברחבי ארצות הברית, וכן להכיר ולמצוא את מלוא המשאבים בתוך הקהילות שלהם, כגון קישורים לדף הבית של הפרויקט, שבו יש מידע על הקו החם ומשאבים אחרים מצילי חיים הזמינים אונליין. הרשת פועלת תחת פיקוח מוקפד של מנהלי המערכת, כך שכל התוכן באתר מתאים לגילאים המתאימים, וידידותי למשתמש. הפיקוח נעשה בין השאר באמצעות מעקב אחר כל תוכן חדש שנכנס לרשת על ידי המשתמשים. כך הפכה הרשת לאחד האתרים המוגנים ביותר עבור נוער להט"ב. התוכנה ששימשה ליצירת טרוורספייס נתרמה על ידי טים גיל, יזם תוכנה ופילנתרופ אמריקאי.

המועצה המייעצת לבני נוער

המועצה המייעצת לנוער משמשת כקשר בין בני נוער ברחבי ארצות הברית. בפעילותה מול הפרויקט, המועצה מגישה המלצות לפרויקט בניסיון להגביר את המודעות לשירותי הפרויקט בקרב בני הנוער הלהט"בים.

סדנאות בבתי הספר

הפרויקט מקיים סדנאות מותאמות לבני נוער בגילאים שונים ולתוכנית הלימודים שלהם, בנושאים הקשורים למיניות, זהות מגדרית, ההשפעות של שפה והתנהגות, ותחושת השונות של בני נוער להט"בים. התוכנית גם מלמדת צעירים כיצד לזהות דיכאון וחשד לרצון להתאבדות בקרב חבריהם.
זכרון מנחם

תחומי פעילות הארגון

אחת המטרות הראשיות של הפעילויות בהן עוסקת העמותה היא, לדברי מקימי העמותה, "להעצים את חוויית החיים של הילד", במסגרת זו מנהלת העמותה מרכז יום חינוכי חברתי שיקומי, מרכז אירוח למשפחות, תוכניות להשלמת לימודים, חוגים וסדנאות, מחנות נופש שנתיים (בחופשת החורף, האביב והקיץ), חופשות משפחתיות וימי כיף.
העמותה מסייעת למשפחה כמכלול, במסגרת זו היא מנהלת תוכנית לאחיו ואחיותיו של החולה, תוכנית משותפת לילדים ולהורים, קבוצות תמיכה וייעוץ פסיכו-סוציאלי משפחתי.
מישור נוסף של פעילות העמותה קשור בתמיכה רפואית ותומכת, הקשורה ישירות במחלה ובטיפולים כגון ארגון ומימון סוגי תרפיה שונים, טיפולים אלטרנטיביים, עזרה בבית החולה, מאגר תורמי מח עצם באמצעות דגימת רוק, מאגר תורמי דם וטרומבוציטים, התאמת פאה נוכרית ועוד.
פרומנטי

פרומנטי (בלטינית: Frumenty) או פורמיטי (בלטינית: furmity) היה מאכל נפוץ במטבח ימי הביניים. דייסה זו העשוייה דגנים מורתחים (גריסים, שיבולת שועל או שעורים), שימשה מאכל יסודי לפשוטי העם, ואף נאכלה על ידי בני האצולה, באירופה של ימי הביניים. פשוטי העם אכלו את הדייסה כמות שהיא, וכאשר היה בידם, הוסיפו לדייסה שומן בשר (לרוב בשר חזיר) וירקות. האצילים הוסיפו לדייסה חלב, ביצים או ציר בשר, ואכלו מאכל זה כתוספת למנה בשרית (המנה העיקרית) או כמנה מתוקה. גרסאות נוספות של מאכל שנאכלו בקרב בני האצולה והמעמדות הגבוהים כמנה מתוקה (שנאכלה במהלך הארוחה ולא בסופה), כללו שקדים, צימוקים, יין, סוכר, זעפרן ומי הדרים.
בתרבות הקלטית הוגשה מנה זו באופן מסורתי כחלק מארוחת חג המולד.
המאכל מוזכר בספרו של תומאס הארדי, "ראש העיר קסטרברידג'", וכן בספר מבעד למראה ומה אליס מצאה שם, של לואיס קרול.
זכריה מנדל כ"ץ

הרב זכריה מנדל הכהן כ"ץ (תק"צ, 1830 - תרנ"ז, 1897) היה רבן של אליטה וראדין.

ביוגרפיה

נולד בעיירה אנטוקול (היום שכונה בעיר וילנה) למשפחת רבנים ענפה, מצאצאי הרב רפאל הכהן מהמבורג. אביו הוא הרב דוד כ"ץ. הרב זכריה מנדל כיהן כרבה של העיירה אליטה שבליטא. לימים התמנה לרבה של ראדין, עיירת מגוריו של החפץ חיים. היה בקי גדול בתלמוד, והיו שטענו נגדו כי הוא פוסק הלכות מתוך הש"ס. 
אחיו, ישראל כ"ץ, הוא אביו של הרב יעקב כ"ץ, שהיה משגיח בישיבת טלז, וסבו של הרב דב כ"ץ, מחבר סדרת "תנועת המוסר".
גשר וראזאנו נארוז

הקמת הגשר

הגשר הוא האחרון מהמבנים הציבוריים של העיר ניו יורק שנבנו תחת פיקוחו וביוזמתו של רוברט מוזס - ראש רשות המנהרות וגשר טרייבורו. הגשר תוכנן על ידי אותמר אמאן (אשר תכנן גם את גשר ג'ורג' וושינגטון, גשר ברונקס וייטסטואון, גשר טרייבורו ואת גשר ת'רוגס נק). 
עבודות הקמת הגשר החלו ב-13 באוגוסט 1959. המפלס העליון של הגשר נפתח לציבור ב-21 בנובמבר 1964 בעלות של 320 מיליון דולרים. בטקס הפתיחה נכחו למעלה מ-5,000 מוזמנים והוא נערך על ידי ראש העיר באותה עת - רוברט פ. ואגנר. 
המפלס התחתון של הגשר נחנך ב-28 ביוני 1969.
הגשר היה הגשר התלוי הארוך בעולם בין 1964 ל-1981 עם בניית גשר האמבר באנגליה.
הגשר בבעלות העיר ניו יורק ומנוהל על ידי רשות גשר ומנהרת טרייבורו.

מחלוקת בדבר שם הגשר

שמו של הגשר היה נתון במחלוקת במשך שנים רבות. שם הגשר הוצע לראשונה על ידי האגודה ההיסטורית האיטלקית של אמריקה כאשר הגשר היה עוד בשלבי התכנון. אף שהתכנון הראשוני נזנח, המשיכה האגודה לפעול למען הקמת הגשר וקריאתו על שמו של וראזאנו. במסגרת מאמצי האגודה ופעולותיה הכריז בשנת 1954 מושל ניו יורק ו. אווריל הרימן שה-17 באפריל יום הגעתו של ואראזנו למפרץ ניו יורק יקרא "יום וראזאנו".
בעקבות הכרזה זו פנה ראש האגודה ג'ון נ. לה קורט לרשות המנהרות וגשר טרייבורו וביקש שנית הקמת גשר על שמו של וראזאנו. מנהל הרשות הודיע לו כי מעולם לא שמע על וראזאנו, וכי השם ארוך מידי.
בעקבות תשובתו של מנהל הרשות, הוצע חוק באספת הנבחרים של מדינת ניו יורק לקרוא לגשר על שם המגלה. החוק עבר ונחתם בשנת 1960 על ידי מושל המדינה נלסון רוקפלר. 
המחלוקת על שם הגשר התעוררה שוב בשנה האחרונה לבנייתו, לאחר הירצחו של ג'ון פ. קנדי. בעקבות הרצח נערכה עצומה שדרשה לקרוא לגשר על שמו. העמותה פנתה לאחיו של קנדי, רוברט קנדי שהודיע כי לא יסכים שיקראו לגשר על שם אחיו.
על אף המאבק הארוך, רבים מתושבי העיר קוראים לגשר "גשר נארוז" או "גשר ברוקלין - סטטן איילנד".

שימושי הגשר

בכל שנה נערך על הגשר (ובחלקים אחרים בעיר) מרוץ המרתון של העיר ניו יורק, המתחיל בקצהו של הגשר המצוי על הסטטן איילנד. פתיחת המרוץ בו רואים את הגשר מלא אצנים היא אירוע טלוויזיוני שנתי.

בקולנוע

הגשר הופיע בסרט משנת 1977 - "Saturday Night Fever" בכיכובו של ג'ון טרבולטה המגלם את דמותו של טוני מנרו, ומטפס על כבלי הגשר.
אקוורין

אֶקְווֹרִין (Aequorin) הוא חלבון הנמצא במדוזות לומינסנטיות, כדוגמת מינים שונים מהסוג Aequorea, בהם Aequorea victoria, ובמגוון אורגניזמים ימיים נוספים.
אקוורין מורכב משתי יחידות נפרדות: האפופרוטאין אפואקוורין (apoaequorin), שמשקלו המולקולרי הוא כ-22 kDa, וקבוצה פרוסטטית קואלנטראזין (coelenterazine), שמשקלה המולקולרי 472, והשייכת למשפחת מולקולות הלוציפרין.
בנוכחות חמצן מולקולרי שני המרכיבים את האקוורין עוברים שינוי ספונטני, המביא לחלבון פעיל. בחלבון קיימים מספר אזורי EF hand, אשר מתפקדים כאתרי קישור ליוני Ca²⁺‎ : כאשר יוני Ca²⁺‎ נקשרים לאתרים אלו בחלבון, עובר החלבון שינוי קונפורמציה והקבוצה הפרוסטטית קואלנטראזין הופכת בתהליך של חמצון לקואלנטראמיד מעורר ולפחמן דו-חמצני. כאשר חוזר הקואלנטראמיד המעורר למצב לא מעורר, אור כחול (באורך גל של 469 ננומטר) נפלט.
מאחר שאת האור הנפלט קל למדוד באמצעות מכשיר לומינומטר, באקוורין נעשה שימוש רב בביולוגיה מולקולרית לשם מדידת רמות יוני סידן תוך תאי. תאים מתורבתים המבטאים את גן האקוורין יכולים לשמש להפקה יעילה של החלבון: עם זאת, ביטוי רקומביננטי מניב רק את האפופרוטאין, ולפיכך נדרשת הוספה של קולנטראזין אל מדיום הגידול של התאים לשם השגה של חלבון פעיל שיכול לשמש למדידת ריכוז יוני סידן.